จีสตีลรุกลดหนี้ยืดโหวต19ก.ค.เพิ่มทุน‘มิตตัล’
&#8220;จี สตีล&#8221; วิ่งขาขวิดเจรจาปรับโครงสร้างหนี้ลดหนี้ เลื่อนโหวตเพิ่มทุนให้อาร์เซลอร์ฯ เป็น 19 ก.ค.
20 ส.ค. 2554

“จี สตีล” วิ่งขาขวิดเจรจาปรับโครงสร้างหนี้ลดหนี้ เลื่อนโหวตเพิ่มทุนให้อาร์เซลอร์ฯ เป็น 19 ก.ค. 
นายริวโซ โอกิโน ประธานเจ้าหน้าที่บริหารร่วม บริษัท จี สตีล (GSTEEL) เปิดเผยว่า กลุ่มบริษัท จี สตีล อยู่ระหว่างการเจรจาเพื่อปรับโครงสร้างหนี้กับเจ้าหนี้หลายราย ซึ่งเป็นหนึ่งในเงื่อนไขบังคับที่สำคัญสำหรับการเข้าร่วมลงทุนของบริษัท อาร์เซลอร์ มิตตัล และเพื่อให้ผู้ถือหุ้นมั่นใจได้ระดับหนึ่งว่าธุรกรรมจะสำเร็จลงได้ โดยเชื่อว่ากลุ่มบริษัท จี สตีล สมควรที่จะลดยอดหนี้ลงได้เป็นจำนวนพอสมควรก่อนการประชุมผู้ถือหุ้น
“เรื่องนี้ได้ปรึกษากับอาร์เซลอร์ฯ และเห็นพ้องกันว่าสมควรเลื่อนการประชุมผู้ถือหุ้นออกไปก่อนเพื่อให้บริษัทมีเวลาเพิ่มขึ้นสำหรับการทำความตกลงกับคู่ค้าและเจ้าหนี้บางราย คณะกรรมการจึงให้เลื่อนประชุมวิสามัญผู้ถือหุ้น จากวันที่ 6 มิ.ย. เป็นวันที่ 19 ก.ค.” นายริวโซ กล่าว
สำหรับวาระการประชุมวิสามัญผู้ถือหุ้นวันที่ 19 ก.ค.นี้ ที่จะเสนอให้ที่ประชุมผู้ถือหุ้นพิจารณา หลักๆ คงเป็นเรื่องการเพิ่มทุนให้กับผู้ร่วมทุนรายใหญ่ คือ อาร์เซลอร์ มิตตัล ซึ่งจะเข้ามาถือหุ้นสัดส่วน 40% ของทุนชำระแล้ว
ทั้งนี้ บริษัท ไอวี โกลบอล ซึ่งเป็นที่ปรึกษาการเงินอิสระ อยู่ระหว่างศึกษาการร่วมทุนกับอาร์เซลอร์ฯ และต้องนำเสนอความคิดเห็นเสนอให้กับผู้ถือหุ้นก่อนการประชุมวันที่ 19 ก.ค.นี้
เมื่อวันที่ 13 พ.ค.ที่ผ่านมา คณะกรรมการบริษัทอนุมัติในหลักการให้บริษัทซื้อคืนหุ้นกู้ของบริษัทจากผู้ถือหุ้นกู้เป็นการทั่วไป โดยการชำระเป็นเงินสดในคราวเดียว โดยมีเงื่อนไขว่าบริษัทจะซื้อคืนหุ้นกู้ต่อเมื่ออาร์เซลอร์ฯ ได้เข้าเป็นผู้ถือหุ้นของบริษัทแล้ว
ขณะที่ผลประกอบการไตรมาสแรกปีนี้ดีขึ้นมาก ขาดทุนเพียง 114 ล้านบาท จากที่ขาดทุนหนักในช่วงเดียวกันปีก่อน 5,204 ล้านบาท เป็นครั้งแรกในรอบ 2 ปี ที่ผู้สอบบัญชีไม่แสดงเงื่อนไขในงบการเงิน หลังจากที่ จี สตีล ตั้งสำรองทุกอย่างหมดเพื่อรับผู้ร่วมทุนใหม่
ด้านราคาหุ้น GSTEEL ปรับตัวลงก่อนหน้านี้ และวันที่ 26 พ.ค. เริ่มตั้งหลักได้ ขยับขึ้นมา 0.02 บาท ปิดที่ระดับ 0.65 บาท มูลค่าการซื้อขายเพียง 26 ล้านบาท